ঠিক কবে থেকে তাঁরা এই কাজ করছেন, তা এই রুখা মাটির সহজ-সরল মানুষগুলো ঠিক করে জানেন না। "আমি আমার দাদু আর বাবাকে মুখোশ বানাতে দেখেছি। শুনেছি দাদুর বাবাও এই কাজই করতেন। দেখে দেখেই শিখেছি, তবে ঠিক কবে এই কাজ শুরু হয়েছিল বলতে পারব না," বললেন স্থানীয় মুখোশ শিল্পী জন্মেঞ্জয় সূত্রধর। একটা মুখোশ বানাতে সময় লাগে অন্তত পাঁচদিন। মাটি তোলা, সেই মাটিতে মুখোশের আকার দিয়ে তা শুকোতে দেওয়া-এতেই প্রায় দিন তিনেক সময় চলে যায়। তারপর মাটিতে রঙের প্রলেপ। তা শুকোলে সব শেষে এখানকার মুখোশের ট্রেডমার্ক, অর্থাৎ জরি-চুমকির কাজ। ঠিকঠাক ক্রেতা পেলে একটি মুখোশ বিক্রি করে, লাভ হয় ১০০ চাকার মতো। কলকাতা বা এদেশের যেকোনও বড় শহরে যে মুখোশ বিক্রি হয় অন্তত ১০০০ টাকায়, সেই মুখোশ চড়িদা থেকে হয়তো কিনে আনা হয় ২০০-৪০০ টাকায়। "সত্যি বলতে কি এখানে খুব কম মানুষই আসেন। ক'টা লোক এই জায়গার কথা জনেন বলুন? এখানকার মানুষের পুরুলিয়া শহরেই দোকান দেওয়ার ক্ষমতা নেই," বলছিলেন জন্মেঞ্জয়। একথা ঠিক, পুরুলিয়া শহরের নামোপাড়া এলাকা, যেখানে সাজঘর এবং মুখোশের দোকান রয়েছে, সেখানেও মুখোশের দোকান হাতেগোনা। খুব বেশি হলে ৬-৭টি। অর্থাৎ চড়িদার শিল্পীদের মুখোশ বিক্রির একমাত্র উপায়, পর্যটক বা শহুরে বাবু-বিবিদের তাঁদের গ্রামে আগমনের আশায় পথ চেয়ে থাকা। বিক্রিবাটা বলতে গেলে দিনে খুব বেশি হলে ১০০০টাকার। তবে সেই সুযোগ হয়তো আসে সপ্তাহে একদিন। ফলে অধিকাংশ দিনই ভাঁড়ে মা ভবানী। সব মিলিয়ে চার-পাঁচজনের সংসারে মাসিক গড় আয় তিন থেকে পাঁচ হাজার টাকা।